**Разговорен стил**

**Въпроси за преговор: 1**. Какво нарекохме функционален стил?

 2. Кои са функционалните стилове на книжовния български език? За кои сфери на общуване се отнасят?

 3. Припомнете алгоритъма за анализ на текст с цел определяне на стила му.

 **Зад. 1 Прочетете текста и го анализирайте по припомнения алгоритъм. На кой стил принадлежи според Вас? Попълнете таблицата за по-голяма прегледност.**

 – Ти знаеш ли? Aз в петък се прибирам, обаждам се на татко и той ми вика: „Aз съм си у нас, гледам откриването на Световното. Като пристигнеш в Казанлък, се обади. Aз ще дойда да те взема“.

Обаждам се, идва нашият и вместо да ми каже „Здрасти!“ или нещо такова, той ми вика: „И да знаеш какво стана сега!“. „Какво стана?“ – питам. А той: „Ами че Сенегал би Франция!“.

 – Да, т'ва беше, смятай, страшно!

 – И след това вчера му викам: „Как вървят мачовете?“. А той: „Ми Аржентина би́ла не знам си кой“. Казвам: „Те, аржентинците, ще спечелят Световното“. И той тогава: „Още не са би́ли Сенегал!“.

 По публикация в интернет: <http://bit.ly/2jjU0Rn>

|  |  |
| --- | --- |
| Речева ситуация |  |
| Вид на общуването |  |
| Фонетични средства |  |
| Морфологични средства |  |
| Лексикални средства |  |
| Синтактични средства |  |

**Извод: Текстът принадлежи на разговорния стил.**

1. **Разговорен стил:**
* Вид функционален стил на българския книжовен език;
* Използва се с най-голяма честота в текстове, които представят информация по битови или лични проблеми;
* Характерен е за неофициални, диалогични, устни и преки комуникативни ситуации, употребява се и в художествени произведения в речта на героите-(стилизация).
1. **Особености:**

 Разговорният стил се отличава с особености, по които се противопоставя на всички останали функционални стилове:

 ■ Липсва предварителен подбор на езиковите средства, тъй като изказванията на участниците в общуването не са предварително обмислени и подготвени.

 ■ Важна роля в общуването имат неезиковите средства – мимики, жестове, зрителен контакт, поза на тялото и т.н.

 ■ Смисълът и възприемането на изказването от адресата зависят в голяма степен от интонацията, темпа и ритъма на речта, паузите, височината на гласа, логическите ударения .

 Освен стиловите маркери, които вече познавате, в разговорния стил със значима честота се употребяват:

 ■ лични глаголни форми;

 ■ сегашно глаголно време за предаване на минали и на предстоящи действия (Отивам вчера у тях и какво виждам – нашият пръста не си е мръднал, колелото си стои разглобено, както му го оставих; Не се смей, ще видиш! След две години завършвам, купувам си кола на старо и тръгвам да обиколя Европа);

 ■ частици (най-вече за изразяване на предположение, (несигурност, отношение към адресата, количествена и качествена характеристика – нали, нима; може би, едва ли, май (че); ей, хей, бе, де; хич, поне, едвам и др.);

 ■ междуметия (експресивни, подбудителни и звукоподражателни – ах, ех, ох, уха, брей, тюх; шшт, ало, ей, дий; мяу, бау, кукуригу и др.);

 ■ умалителни (обръщения, съществителни нарицателни, прилагателни, глаголи – Катенце, Иванчо; водичка, слънчице, песничка; миличък, беличко; потичкам, гушкам се и др.) и увеличителни думи (мъжище, ръчище, смелчага и др.);

 ■ специфични обръщения – имена, изразяващи родствени отношения, в общуване между приятели и непознати (бате, батко, лельо, чичо, како); гальовни думи (слънце, съкровище, злато и др.);

 ■ прилагателни имена, които се използват вместо словосъчетания от прилагателно и съществително (За днес имаме домашно само по български и по математика вместо За днес имаме домашна работа само по български език и по математика);

 ■ обичайни, „неизненадващи“ метафори (на пъпа на София, солена сметка, блага дума, суров характер, грейвам от щастие и др.);

 ■ специфични формули на речевия етикет (здрасти, чао, мерси и др.).

 **Да знаем повече**

 При опростения изговор на думи в разговорния стил често се изпускат гласни звукове. В писмен текст изпусната гласна се отбелязва с апостроф: т'ва (това), ваш‘те (вашите), чет’ри (четири) и др.

 Езикови особености на разговорния стил се срещат в художествени и в публицистични текстове.

 В литературните произведения чрез тях авторите най-често характеризират своите герои, например „Ха сега върви да ми кажеш кое е за лошо и кое – за добро! Аз това му и казвам на моя Ангелачка: „Светът е, казвам, сине, много засукан и заплетен, за да познаеш ти кое е за хубаво и кое – за лошо“. (Николай Хайтов, „Засукан свят")

 В публицистичния стил също се използват разговорни думи и изрази, за да се постигне изразителност и емоционалност на речта, например „И всеки път положението е „а дано, ама надали“. (<http://bit.ly/2k1jXWA>)

 **Отговор на зад.1** Предмет на общуването в текста е Световното първенство по футбол. Целите на единия говорещ са да предаде информация и да изрази чувства, докато събеседникът му, който се включва в диалога само с една реплика, изразява единствено емоционално отношение към чутото. Отношенията между двамата са неофициални, а общуването е пряко, в устна форма.

 На езиково равнище в текста правят впечатление изпускането на звукове при изговора на някои думи (т’ва, ми), използването на непълни изречения, особено при въвеждането на пряка реч (А той…, Казвам..., И той тогава...), преобладаването на прости изречения, употребата както на съобщителни, така и на възклицателни и въпросителни изречения, използването на оценъчни думи (нашият), на метафора (Как вървят мачовете?), на паразитната дума вика и на поздрав, характерен за общуването между близки и приятели (Здрасти!).